ЗыгъэпIейтейхэр къыщаIуатэ
Налшык и Искож хьэблэм щыIэ «Родина» кинотеатрым и гупэм деж бадзэуэгъуэм и 27-м пэкIу щызэхэтащ. Ар къызэрагъэпэщащ УФ-м и коммунист партым и республикэ комитетымрэ «Зауэм и щIэблэхэр» урысейпсо жылагъуэ зэгухьэныгъэм и Къэбэрдей-Балъкъэр къудамэмрэ.
«Зауэм и щIэблэхэр» ООО-м и щIыналъэ организацэм и правленэм и унафэщI Щэуей Мидэ къыхилъхьэри, ар къызэIуихащ КПРФ-м и рескомым и япэ секретарь Пащты Борис.
— Мы зэIущIэр Урысейм и политикэ гъащIэм и тхыдэм мыхьэнэшхуэ зиIэ Iуэхугъуэу хыхьэнущ. Сыту жыпIэмэ, УФ-м и Правительствэмрэ иджырей властымрэ ирагъэкIуэкI политикэмкIэ мыарэзыуэ, ди партым и Комитет нэхъыщхьэм и къыхуеджэныгъэкIэ, къэралым и коммунист псори нобэ уэрамхэм къыдыхьащ. Медицинэм, щIэныгъэм я IэнатIэхэр зэтощахэ, щIалэгъуалэм я пщэдейр зэIумыбзщ, цIыхухэр я псэупIэхэм къыщIаху, ЖКХ-м и Iуэхутхьэбзэхэм я уасэм хэхъуэ зэпытщ, пенсэхэр мыхьэнэншэщ, зи сабиигъуэр зауэ лыгъэм илыпщIахэм гулъытэ ягъуэтыркъым. Властым жиIэмрэ ищIэмрэ зэрызэтемыхуэм цIыхухэр егъэгубжь. Ахэр щIохъуэпс захуагъэ здэщыIэ, пэжыр щытепщэ къэрал лъэщ щыпсэуну, — жиIащ Пащты Борис. — Мы щIыпIэр ауэ сытми къыхэтхакъым, «Родина» кинотеатрым и гупэм деж дыщызэхуэсащ дызыхэт гугъуехьхэр зэхуэтIуэтэну, щысхьыншэу зэхафыщIэ ди Хэкум и къэкIуэнум, дяпэкIэ ди псэукIэ хъунум дрипIейтейуэ. Республикэм и коммунистхэм дыдоIыгъ УФ-м и Правительствэр трагъэкIын папщIэ, цIыхухэм я IэщIэдзхэр зэхуэхьэсыным теухуауэ ди Комитет нэхъыщхьэм къыхилъхьар. Нобэ ирихьэлIэу а тхылъым минитIым щIигъум арэзыуэ Iэ щIадзащ. Мыкоммунистхэри мы Iуэхум жыджэру хэтщ.
И пэублэ псалъэм и ужькIэ рескомым и япэ секретарыр къызэхуэсахэм къахуеджащ КПРФ-м и ЦК-м и Президиумым цIыхухэм Зэрызахуигъазэм.
Урысейм щытыкIэр щызэщIэплъэ зэпытщ. Властыр зыIэщIыхьахэм, къулыкъукIэ зэхъуажэурэ, 1992 гъэ лъандэрэ цIыхубэр тхьэмыщкIагъэм, къэралыр социально-экономикэ кризис хьэлъэм хуашэ. Урысей къэралыгъуэм и лъэр щIауд, ар лъэлъэжынкIэ шынагъуэ щыIэщ.
Абы къыхэкIыу, Урысей Федерацэм и Компартым Къэрал Думэм щиIэ фракцэм УФ-м и Правительствэм дзыхь зэрыхуимыщIым теухуа Iуэхугъуэ къыхилъхьэну и мурадщ. «Правительствэр текIын щIыхуейм и щхьэусыгъуипщI» жаIэу Къэрал Думэм и депутат зыбжанэм ягъэхьэзыра Зэрызыхуагъазэр жылагъуэм я деж щызэлъащIысащ. Абы пэжу икIи зэпкърыхауэ щыгъэбелджылащ Урысейр щыхупIэм хуэзыша властым и къуаншагъэхэр. А тхылъым иджыри властым зи дзыхь езыгъэз цIыху мелуанхэм IупщI ящещI нобэ ирагъэкIуэкI политикэ шынагъуэр зыхуэдэр, ди Хэкум и хъугъуэфIыгъуэ гъэтIылъыгъэхэм КъуэкIыпIэр зэрыхагъэджэгухьыр.
КПРФ-м и мурадыр бэм я деж нэфхьэсын папщIэ, хъыбарегъащIэ Iэмалхэр, Интернетыр, ди депутатхэм, жылагъуэ зэгухьэныгъэхэм я зэIущIэхэр я лъабжьэу, партым и къудамэ псоми фи зэфIэкIыр къэвгъэсэбэпыну фыкъыхудоджэ. Ар мы мазэ гъунэгъухэм мыхьэнэшхуэ зиIэ ди политикэ къалэнщ, — щыжеIэ компартым и ЦК-м и Президиумым цIыхухэм Зэрызахуигъазэм. Къызэхуэсахэм зэдэарэзыуэ ар къащтащ.
ПэкIур езыгъэкIуэкIа, «Зауэм и щIэблэхэр» урысейпсо жылагъуэ зэгухьэныгъэм и Къэбэрдей-Балъкъэр къудамэм и унафэщI Щэуей Мидэ зэпкърыхауэ къытеувыIащ зи сабиигъуэр Хэку зауэшхуэм и лъэхъэнэ хьэлъэм хиубыдахэм я псэукIэр зыхуэдэм, ахэр нобэ зыгъэпIейтейхэмрэ я гукъеуэхэмрэ.
— Дэ, зауэм и бынхэр, коммунистхэм, дызэхэзыщIыкI нэхъыжьыфIхэм дащIыгъуу нобэрей зэIущIэм дыхэтщ. ДыщIызэхуэсар Урысейм и властхэм гулъытэншэ дызэращIырщ. УФ-м и Президентым, Правительствэм, «Урысей зэкъуэт» партым и депутатхэм захудогъазэ зауэм и щIэблэхэм я статусым теухуауэ коммунистхэм ягъэхьэзыра законопроектым Къэрал Думэр щыхэплъэкIэ зэран мыхъунхэу. Сыту жыпIэмэ, а лъэхъэнэ гугъум халъхуахэр жэщ-махуэ ямыIэу фронтым хуэлэжьащ, зэрыпхъуакIуэхэм зэхакъута цIыхубэ хозяйствэр зэфIэгъэувэжыным я гуащIэшхуэ халъхьащ. IэнатIэмрэ еджэнымрэ здахьурэ, лъагапIэ ин дыдэхэм куэдыр нэсыфащ. Ахэращ промышленностыр къэзыIэтар, ди хэкур лъэщ, быдэ зыщIар. ЩIэпсэуари зыхуэпсэуари ди пщэдейрщ, ди къэкIуэнурщ. Ауэ, къэралыр зыкъутэжахэм я зэранкIэ, псори кIуэдыжащ, фIыщIи, щытхъуи, гъащIэ тэмэми ямыIэжу къызэхэнащ,- къыхигъэщащ къэпсэлъам. — Апхуэдизу Хэкум хуэлэжьахэр лей хъуауэ, я щхьэр зэрахьэ, бампIэм икIуэдыкIхэри мащIэкъым. Мис аращ нобэ дыкъызэрызэхэнамрэ дызыхуаша псэукIэмрэ зыхуэдэм икIэм-икIэжым властхэм гу лъатэн хуейуэ къыщIэдгъэувыр.
Щэуей Мидэ къеджащ зауэм и щIэблэхэм федеральнэ статус етыным, теухуауэ коммунистхэм ягъэхьэзыра законопроектыр зэрыдаIыгъ Зэрызыхуагъазэм. Абы мыпхуэдэу итщ: «Дэ, пэкIум хэтхэм, пэжагъымрэ захуагъэмрэ я телъхьэ псоми хуэдэу, УФ-м и Президентым, Правительствэм, «Урысей зэкъуэт» партым Къэрал Думэм щиIэ фракцэм щыщхэм яхудогъэув зауэм и щIэблэхэм федеральнэ статус етыным, «Ветеранхэм я IуэхукIэ» ФЗ-м и 2-нэ, 20-нэ статьяхэм зэхъуэкIыныгъэхэр хэлъхьэным теухуауэ коммунистхэм ягъэхьэзыра законопроектым нэхъ пасэу хэплъэну, апхуэдэу зауэм и бынхэм социальнэу защIэгъэкъуэным хуэунэтIауэ къэдгъэувхэр Къэбэрдей-Балъкъэрым и Iэтащхьэм, республикэм и Парламентымрэ Правительствэмрэ къыддащтэну. Дэ къыдгурыIуэркъым зи сабиигъуэр зауэ лъэхъэнэ хьэлъэм хиубыдахэр, абы и хьэзаб псори зышэчахэр лей щIэхъуар. Зи къэжэпхъыгъуэр лIэщIыгъуэ кIуам и 30 — 40 гъэхэм хиубыдахэм гъейри, мэжэщIалIагъэри, уаери, шэкъэуэжхэри, зеиншагъэри ягъэунэхуащ. ЩIэныгъэм хуэнэхъуеиншэти, лэжьыгъэм и нэхъ гугъури еджэнри зэдахьащ, ехъулIэныгъэ инхэр зыIэрагъэхьащ. А зэман хьэлъэм халъхуахэрщ промышленностыр къэзыIэтыжу ди хэкур лъэщ, быдэ, бийр зыфIэлIыкI, щIэныгъэм, гъуазджэм, спортым щыпэрыт зыщIар, апхуэдэу республикэм зезыгъэузэщIар. Загъэпсэхуну щытIысыжам я Iуэхур Iеякъым, хуагъэува пенсэм хъарзынэу ирикъурт. Ауэ зэблэкIыгъуэ зэманым хуэзэу пенсэм кIуахэр губгъуэм къинащ, хэкур апхуэдизу зыхуэныкъуэу щытахэр лей дыдэ хъуащ. Къыхуаший сом бжыгъэр зыщIыпIи нэсыркъым. Дэ хэкъузауэ долъэIу зауэм и бынхэм я социальнэ статусым и Iуэхум республикэм и Парламентым и зэIущIэм щыхэплъэну икIи зыхуэфащэ унафэ къыщащтэну. Зауэм и щIэблэхэр федеральнэ льготэ зиIэхэм я реестрым хагъэхьэн папщIэ, «Ветеранхэм я IуэхукIэ» ФЗ-м и 2-нэ, 20-нэ статьяхэм зэхъуэкIыныгъэхэр халъхьэну игъуэ хъуащ. Иджыпсту унафэр зыIэщIэлъхэм дызыхащIыкIыну дыщогугъ». Къызэхуэсахэм Зэрызыхуагъазэр зэдэарэзыуэ къащтащ.
Апхуэдэу пэкIум къыщаIэта Iуэхугъуэхэр диIыгъыу къэпсэлъащ икIи я Зэрызыхуагъазэм къеджащ ЩIэныгъэлIхэм я урысей обществэм (социальнэ унэтIыныгъэ зиIэм) и щIыналъэ къудамэм и лIыкIуэ Асанов Виктор, нэгъуэщIхэри.
ПэкIум хэтахэм къыхагъэщащ пэжыр пхагъэкIын, цIыхухэм псэукIэ тэмэм яIэн папщIэ, нэхъри зэкъуэувэн, хабзэм къемызэгъ, хуитыныгъэр къызэпызыуд ныкъусаныгъэхэм ткIийуэ пэщIэтын зэрыхуейр, дяпэкIи абы зэрыхущIэкъунур.
Хьэжыкъарэ Алик.
